doc. JUDr. Radoslav Procházka, PhD., J.S.D., mprof.

Absolvoval magisterské štúdium práva na Právnickej fakulte Univerzity Komenského a na Yale Law School v USA, kde následne absolvoval aj doktorandské štúdium. Neskôr obhájil dizertáciu a zložil rigoróznu skúšku aj na Právnickej fakulte Trnavskej univerzity, kde v roku 2005 habilitoval na docenta v odbore teória a dejiny štátu a práva a kde pôsobí ako vedúci Katedry Teórie práva a mimoriadny profesor.

V začiatkoch odbornej kariéry sa venoval najmä ochrane ľudských práv, neskôr pracoval ako poradca Ústavného súdu, právny poradca Delegácie Európskej komisie a zástupca SR pred Európskym súdnym dvorom. Od roku 2007 je advokátom a členom Predsedníctva Slovenskej advokátskej komory. V roku 2010 bol zvolený za poslanca Národnej rady SR a je predsedom Ústavnoprávneho výboru.

Doma i v zahraničí vydal šesť monografií a niekoľko desiatok vedeckých a odborných článkov, predovšetkým v oblasti právnej filozofie, európskeho práva a ústavného práva.

Ako poslanec predkladal návrh zákona, týkajúci sa obmedzení dvojakých občanov v štátnej správe, návrh zákona o regulácii hazardných hier a návrh zákona, ktorým sa zavádza finančná zodpovednosť verejných funkcionárov za škodu spôsobenú pri výkone verejnej funkcie.